Simonas Stanevičius

Simonas Stanevičius (1799 m. spalio 26 d. Kanopėnuose, dab. Raseinių raj. – 1848 m. kovo 10 d. Stemplėse) – vienas iškiliausių XIX amžiaus lietuvių kultūros veikėjų bei rašytojų, labiausiai žinomas savo pasakėčiomis.

Gimė smulkių žemaičių bajorų šeimoje. Nuo 17 metų pradėjo gyventi savarankiškai, studijoms pinigus uždirbdavo pats. Mokėsi Kražių gimnazijoje, vėliau liko ten dar metus, dirbo korepetitoriumi, tačiau po metų išvyko. 1822 metais įstojo į Vilniaus universitetą, kuriame tuo metu vyravusi lietuvybės dvasia padarė lemiamą įtaką Stanevičiaus pasaulėžiūrai. Po svarbiausių darbų išleidimo 1829 m. jį pradėjo remti grafas Jurgis Pliateris. 1848 m. mirė susirgęs džiova. Tiksli palaidojimo vieta nėra žinoma. 1984 m. tautodailininkas Vytautas Majoras pastatė paminklą ant simbolinio kapo (kenotafo) Švėkšnos kapinėse.

Stanevičiaus kūryboje svarbūs tautosakos motyvai, jo kūryba artima liaudžiai. Pasakėčiose dažnai išreiškė moralines idėjas, kartais naudojo senovės graikų klasiko Ezopo motyvus.

 Atminimo įamžinimas 
 1999 m. išleistas pašto ženklas, kuriame pavaizduotas pasakėčios „Meška ir arklys“ motyvas (dail. N. Šaltenytė).
 S. Stanevičiaus vardu pavadintos dvi mokyklos – Viduklės Simono Stanevičiaus gimnazija ir Vilniaus Simono Stanevičiaus progimnazija.
 1986 m. įkurtas Simono Stanevičiaus sodyba-muziejus Kanopėnuose.
 1984 m. pastatytas paminklas – kenotafas Švėkšnos kapinėse.

 Bibliografija 
 Szeszes pasakas Symona Stanewiczes žemaycze yr antras szeszes Kryžža Donalayczia lituwynynka prusa. – Vilnius: B. Neumano sp., 1829.
 Daynas Žemaycziu surynktas yr yszdutas par Symona Stanewicze Mokslynynka Lyteraturas yr Gražiuju Prytirymu. – Vilnius: B. Neumano sp., 1829.
 Pažimes žemaytyszkas gaydas prydietynas pry Daynu Žemaycziu surynktu yr yszdutu Symona Stanewicze Mokslynynka Lyteraturas yr Gražiuju Prytirymu Wylniuje, Spaustuwiej' B. Neumana, metuse 1829. – Ryga, 1833.
 Pasakėčios / paruošė J. Lebedys. – Kaunas: Valst. grož. lit. leidykla, 1948.
 Dainos Žemaičių: fotogr. leidimas / tekstus paruošė J. Lebedys. – Vilnius: Valst. grož. lit. leidykla, 1954.
 Pasakėčios. – Vilnius: Valstybinė grožinės literatūros leidykla, 1959.
 Raštai. – Vilnius: Vaga, 1967. – 656 p.

 Šaltiniai 

 Nuorodos 
 Simonas Stanevičius ŠEŠIOS PASAKOS

Kategorija:Lietuvos rašytojai
Kategorija:Lietuvos pasakėtininkai